作者:王建
標題:送於丹移家洺州
內容:憶昔門館前，君當童子年。今來見成長，俱過遠所傳。詩禮不外學，兄弟相攻研。如彼販海翁，豈種溪中田。四方尚爾文，獨我敬爾賢。但愛金玉聲，不貴金玉堅。孤遺一室中，寢食不相捐。飽如腸胃同，疾苦膚體連。耕者求沃土，漚者求深源。彼邦君子居，一日可徂遷。念此居處近，各為衣食牽。從今不見面，猶勝異山川。既乖歡會期，鬱鬱兩難宣。素琴苦無徽，安得宮商全。他皆緩別日，我願促行軒。送人莫長歌，長歌離恨延。羸馬不知去，過門常盤旋。會當為爾鄰，有地容一泉。